b'\n_START_ARTICLE_\nLavori\xc5\xa1ki\xc5\xb3 Stepono Batoro gimnazija\n_START_SECTION_\nIstorija\n_START_PARAGRAPH_\nPirmoji mokykla Lavori\xc5\xa1k\xc4\x97se \xc4\xafkurta 1870\xc2\xa0m. Mick\xc5\xabn\xc5\xb3 vals\xc4\x8diaus i\xc5\xa1nuomotame name. 1894\xc2\xa0m. specialiai mokyklai pastatytas atskiras namas, kuriame buvo viena didel\xc4\x97 klas\xc4\x97, r\xc5\xabbin\xc4\x97, koridorius, mokytojo butas (2 kambariai ir virtuv\xc4\x97). Pamokos vyko rus\xc5\xb3 kalba. Joje mok\xc4\x97si apie 30 mokini\xc5\xb3, daugiausia berniukai. Baig\xc4\x99 3 klases jie eidavo tarnauti \xc4\xaf armij\xc4\x85._NEWLINE_1919\xc2\xa0m. Lavori\xc5\xa1k\xc4\x97se prad\xc4\x97jo veikti lenki\xc5\xa1ka keturmet\xc4\x97 mokykla. Joje dirbo mokytoja A. Glinska. Mokyklai priklaus\xc4\x97 du pastatai. Vaikai gal\xc4\x97jo ateiti \xc4\xaf mokykl\xc4\x85 tik po Vis\xc5\xb3 \xc5\xa0vent\xc5\xb3j\xc5\xb3, kai baigdavosi gyvuli\xc5\xb3 ganymas. Pavasar\xc4\xaf, kai su\xc5\xbealiuodavo laukai ir v\xc4\x97l reik\xc4\x97davo ganyti gyvulius, vaikai v\xc4\x97l tur\xc4\x97davo palikti mokykl\xc4\x85 ir pad\xc4\x97ti t\xc4\x97vams. 1937\xc2\xa0m. Lenkijos mar\xc5\xa1alo Juzefo Pilsudskio garbei Vilniaus kra\xc5\xa1te pastatyta 100 mokykl\xc5\xb3, tarp j\xc5\xb3 ir Lavori\xc5\xa1ki\xc5\xb3._NEWLINE_1944\xc2\xa0m. mokykla buvo keturmet\xc4\x97, nuo 1948\xc2\xa0m. septynmet\xc4\x97, nuo 1955\xc2\xa0m. baland\xc5\xbeio 28 d. vidurin\xc4\x97. 1958\xc2\xa0m. \xc4\xafteikti brandos atestatai pirmajai vienuoliktok\xc5\xb3 laidai. 1962\xc2\xa0m. prie senojo mokyklos pastato pastatytas keturi\xc5\xb3 klasi\xc5\xb3 priestatas ir koridorius. 1965\xe2\x80\x931967\xc2\xa0m. pastatytas internatas, \xc4\xafrengtas bufetas, virtuv\xc4\x97, sporto sal\xc4\x97. 1999\xc2\xa0m. greta senosios medin\xc4\x97s mokyklos i\xc5\xa1kilo m\xc5\xabrinis priestatas (septynios klas\xc4\x97s, biblioteka, valgykla, sporto sal\xc4\x97), senajame pastate \xc4\xafvestas centrinis \xc5\xa1ildymas, \xc4\xafrengti sanitariniai mazgai.'